b'\n_START_ARTICLE_\nR\xc3\xbabrica\n_START_PARAGRAPH_\nUna r\xc3\xbabrica \xc3\xa9s un mot o part de text que est\xc3\xa0 escrit o impr\xc3\xa8s en vermell per donar-li \xc3\xa8mfasi. El mot deriva del llat\xc3\xad RUBRICA, que significa ocre vermell o creta vermella (al seu torn, RUBRICA \xc3\xa9s un derivat del llat\xc3\xad RUBER \'el color roig\') i prov\xc3\xa9 de les indicacions que es feien en els manuscrits medievals del segle XIII o anteriors. En aquests manuscrits, es feien servir lletres vermelles per marcar les maj\xc3\xbascules inicials (per exemple, en els salms), els encap\xc3\xa7alaments de cap\xc3\xadtols o seccions, o els noms importants. La c\xc3\xb2pia de les r\xc3\xbabriques \xc3\xa9s el proc\xc3\xa9s que es coneix com a rubricaci\xc3\xb3 i el feia un escriba diferent, m\xc3\xa9s endavant en el proc\xc3\xa9s d\'elaboraci\xc3\xb3 del manuscrit, un cop el text estava copiat. Tot i que el color vermell \xc3\xa9s el m\xc3\xa9s usual, a l\'edat mitjana tardana es van fer servir altres colors, per\xc3\xb2 es va conservar el nom._NEWLINE_Despr\xc3\xa9s de la invenci\xc3\xb3 de la impremta, en els primers temps es mantingu\xc3\xa9 la costum de rubricar els impresos, per\xc3\xb2 despr\xc3\xa9s la pr\xc3\xa0ctica d\'incloure r\xc3\xbabriques en vermell va ser substitu\xc3\xafda per altres tipus, ja que feia molt m\xc3\xa9s car el proc\xc3\xa9s: negretes, cursives o diferents mides de lletra.\n_START_SECTION_\nInstruccions lit\xc3\xbargiques\n_START_PARAGRAPH_\nEls missals contenien instruccions per al celebrant explicant qu\xc3\xa8 havia de fer durant la lit\xc3\xbargia. Aquestes instruccions tamb\xc3\xa9 eren rubricades i els textos que havien de ser pronunciats escrits en negre. D\'aqu\xc3\xad el significat "Regla que ensenya la pr\xc3\xa0ctica de les cerim\xc3\xb2nies de l\'Esgl\xc3\xa9sia" (DIEC).\n_START_SECTION_\nAltres ampliacions de significat\n_START_PARAGRAPH_\nA partir del significat inicial, el mot ha passat a designar els t\xc3\xadtols o ep\xc3\xadgrafs dels cap\xc3\xadtols o seccions d\'un llibre, tamb\xc3\xa9 els \xc3\xadndexs, o tamb\xc3\xa9 els cap\xc3\xadtols i seccions mateixos. Finalment tamb\xc3\xa9 designa el tra\xc3\xa7 o conjunt de tra\xc3\xa7os que s\'afegeix a la signatura al nom del signant (DIEC)._NEWLINE_En l\'\xc3\xa0mbit de la salut, aquest sentit s\'ha especialitzat per a referir-se a l\'encap\xc3\xa7alament destacat tipogr\xc3\xa0ficament que assenyala les diferents entrades d\'un repertori i que correspon  generalment a un s\xc3\xadmptoma o a una malaltia i inclou els remeis que els guareixen o produeixen._NEWLINE_Actualment s\'utilitza l\'expressi\xc3\xb3 R\xc3\xbabrica d\'avaluaci\xc3\xb3 per als documents usats en els processos d\'avaluaci\xc3\xb3.'